בהמשך להחלטות קודמות במסגרתן קבעתי כי קיימות ראיות לכאורה וכן עילת מעצר בעניינם של המשיבים, הגיש שירות המבחן תסקירים בעניינם.
שירות המבחן הגיש עוד ביום 19.10.10 תסקיר אשר קבע כי ניתן לשחררו לחלופת מעצר אולם בתנאי איזוק אלקטרוני וכי שחרורו לחלופה שהוצעה ללא תנאי האיזוק האלקטרוני, אין בה כדי לצמצם את רמת הסיכון.
בעקבות התסקיר האמור של שירות המבחן, התקיים בפני ביום 20.10.10 דיון אשר בו עתר ב"כ המשיב להציג חלופה אחרת בפני שירות המבחן ואולם מתסקיר שירות המבחן מיום 3.11.2010 עולה כי לא נוצר כל קשר עם שירות המבחן ואף ניסיונות של שירות המבחן ליצור קשר עם ב"כ המשיב לא צלחה.
בדיון בפני היום, עתרה ב"כ המשיב מחד כי שירות המבחן יבחן חלופה נוספת שיש בידיה להציע ובכך ניתן יהיה ליתר את התנאי של איזוק אלקטרוני אשר אינו אפשרי, כפי הנטען בישוב תל שבע.
לאור תסקיר שירות המבחן מיום 19.10.10, במסגרתו התייחס שירות המבחן לחלופה מסויימת ואשר בהתייחס אליה התווסף התנאי של איזוק אלקטרוני, ועל מנת לאפשר למשיב 1 למצות את הבדיקה בעניינו, אני סבורה כי יש מקום לאפשר בחינה של שירות המבחן, בטרם תינתן החלטה סופית בעניין.
על כן, מתבקש שירות המבחן לבחון את החלופה שתוצג בפניו ו/או כל חלופה אחרת ולהתייחס באופן מפורש לשאלה האם יש בחלופה האמורה כדי לייתר את התנאי של איזוק אלקטרוני. שירות המבחן יכול ליצור קשר עם החלופה ישירות בטלפון שנרשם בפרוטוקול ועם ב"כ המשיב 1 בטל': 08-6651278.
קובעת מועד נוסף לדיון בעניינו של המשיב 1 ליום 15.11.2010 שעה 09:30.
המשיב 1 יישאר במעצר עד החלטה אחרת ויובא לדיון באמצעות שב"ס.
תסקיר שירות המבחן נושא תאריך 1.11.2010, קובע בסופו של דבר כי אין בחלופה שהוצעה כדי לצמצם את רמת הסיכון וכי בהעדר חלופה נוספת אין אפשרות לבוא בהמלצה לשחרור המשיב 2 לחלופת מעצר.
שירות המבחן מציין כי רק חלופה סמכותית, יציבה, רחוקה גיאוגרפית ובעלת גבולות ברורים, יהיה בה אף בספק לצמצם את רמת הסיכון.
חלופה כאמור לא הוצגה בפני שירות המבחן.
אין בידי לקבל את עמדת ב"כ המשיב 2 בעניין זה ולפיה יש באיזוק אלקטרוני כדי לייתר חלופה אנושית. איזוק אלקטרוני בא בנוסף לחלופה אנושית אשר יכולה להוות דמות סמכותית ומציבת גבולות וחלופה כאמור לא נמצאה.
בנסיבות אלה, ונוכח קביעת הפסיקה כי רק בהתקיים נימוקים מבוססים וכבדי משקל, יסטה בית המשפט מהמלצה שלילית של שירות המבחן, ומשלא מצאתי כי מתקיימים נימוקים כאמור בענייננו, אני מורה על מעצרו של המשיב 2 עד תום ההליכים.
יחד עם זאת, ככל שתהיה בידי המשיב 2 חלופה אחרת להציע, יהא רשאי להגיש בקשה לעיון חוזר בעניינו.